AARHUS: En 26-årig iransk mand blev kort før midnat mandag anholdt ud for 7-Eleven på Banegårdspladsen. Men det, der først lignede et simpelt chokolade-tyveri, viste sig at handle om meget mere.

Østjyllands Politi blev tilkaldt til døgnkiosken, hvor vagter kl. 22.34 havde tilbageholdt den 26-årige mand, der var taget i at stjæle chokolade fra butikken for 76 kroner.

Ved anholdelsen havde han også 25 gram hash, en hashvægt og en bidetang med hashrester, tre Casio-ure med prismærker på samt en pose med piller af endnu ukendt indhold.

Manden, der er asylansøger, blev anholdt kl. 23.20. Han vil tirsdag blive afhørt til vedrørende salg af euforiserende stoffer, butikstyveri og hæleri og efterfølgende løsladt.